
A sclerodermas bőr állapotát felmérő kérdőív adaptálása és validálása magyar nyelvre

Kulcsszavak: szisztémás sclerosis; életminőség; OMERACT; validálás
Bevezetés
A szisztémás sclerosis, más néven scleroderma (SSc) egy krónikus autoimmun kórkép, amely a bőr és a belső szervek fibrózisával, a mozgásszervrendszer érintettségével, valamint érrendszeri elváltozásokkal jellemezhető. A bőr érintettsége az SSc-s betegeknél lelki, fizikai és társadalmi szempontból is jelentős életminőségcsökkenést okozhat. A Scleroderma Skin Patient-Reported Outcome (SSPRO) kérdőívet ezen tényezők felmérésére fejlesztették.
Célkitűzés
Vizsgálatunk célja a SSPRO kérdőív magyar nyelvre történő adaptálása és validálása.
Módszerek
Vizsgálatunkba 60 szisztémás sclerosissal gondozott beteg [53 nő, 7 férfi, átlag életkor 58,1 +-13,4 év, diffúz kután SSc n = 31 (51,67%)] és 21 egészséges kontroll került bevonásra. A 18 kérdést tartalmazó kérdőívet az OMERACT filter segítségével validáltuk magyar nyelvre.
Eredmények
A kérdőív jól differenciált az egészséges és SSc-s csoport között (11 pont (7;17) vs. 20,5 pont (11;32), p<0.007). Erős korreláció volt kimutatható a kérdőíven elért pontszám és különböző referencia kérdőívek között (Health Assessment Questionnaire Disability Index rho: 0,499 p<0,001; Short-Form Health Survey 36 Fizikai Komponens rho: -0,570, p<0,001, bőrgyógyászati életminőség kérdőív rho 0,754, p<0,001). A reprodukálhatóság vizsgálatakor magas intraklassz korrelációs koefficienst találtunk (Cronbach alpha 0,894). A kérdések három alcsoportba voltak sorolhatóak főkomponens analízissel.
Megbeszélés
Az Scleroderma Skin Patient-Reported Outcome kérdőív magyar nyelvre történő adaptálása és validálása sikeresnek tekinthető. A kérdőív gyors, egyszerű, jól differenciáló módszer az egészséggel összefüggő életminőség vizsgálatához.



